b'\n_START_ARTICLE_\nR\xc3\xa4gapart\n_START_SECTION_\nLevila\n_START_PARAGRAPH_\nR\xc3\xa4gapart pesitseb enamikus Euroopas ja Aasias Briti saartest Jaapanini. P\xc3\xb5hja poole ulatub levila L\xc3\xb5una-Rootsi, Kesk-Soome, Arhangelski, Irt\xc3\xb5\xc5\xa1i suudme, Jakutski ja L\xc3\xb5una-Kamt\xc5\xa1atkani, l\xc3\xb5una poole Vahemere, Kaspia mere l\xc3\xb5unaranniku, Xinjangi ja Sungara \xc3\xbclemjooksuni. Eestis on ta tavaline haudelind._NEWLINE_R\xc3\xa4gapart on k\xc3\xb5ikjal r\xc3\xa4ndlind. Ta talvitub Vahemere maades, Aafrikas kuni L\xc3\xb5una-Aafrikani ja L\xc3\xb5una-Aasias kuni Suurte Sunda saarteni. _NEWLINE_Eestis on ta \xc3\xbcldlevinud v\xc3\xa4ikesearvuline haudelind, kelle pesitsusaegset arvukust hinnatakse 500\xe2\x80\x931000 paarile.\n_START_SECTION_\nV\xc3\xa4limus\n_START_PARAGRAPH_\nLindu v\xc3\xb5ib m\xc3\xb5nikord segi ajada piilpardiga, kuid r\xc3\xa4gapart on sellest pisut suurem ja tagasihoidlikuma \xc3\xbchetoonilise sulestikuga. R\xc3\xa4gapardi \xc3\xbcldpikkus on 37\xe2\x80\x9341 cm, tiibade siruulatus 63\xe2\x80\x9369 cm. Ta kaalub 300\xe2\x80\x93550 g._NEWLINE_T\xc3\xa4iskasvanud isaslinnud on h\xc3\xb5lpsasti eristatavad oma pruuni keha ja rinnapiirkonnaga ning erevalge kulmutriibuga, mis ulatub kaugele pea k\xc3\xbclgedele. Sinakad kattesuled on lennul n\xc3\xa4ha suurte heledate laikudena. Tume rind on samuti paremini m\xc3\xa4rgatav lendaval linnul. \xc3\x9clej\xc3\xa4\xc3\xa4nud sulestik on hallikas, samuti jalad ja nokk. Emastel asuvad peas nokat\xc3\xbcviku\xc3\xa4\xc3\xa4rne t\xc3\xa4hn ja tume silmatriip. Sulestik sarnaneb \xc3\xbcldosas isaspardi omaga.\n_START_SECTION_\nElupaik ja eluviis\n_START_PARAGRAPH_\nR\xc3\xa4gapart asustab lagesoid ja j\xc3\xa4rvekaldaid, Eestis ka rannaniite._NEWLINE_R\xc3\xa4gapart on loomtoiduline. Eriti suur osa tema toidus on limustel. Ta s\xc3\xb6\xc3\xb6b ka veeputukaid ja nende vastseid ning v\xc3\xa4hilaadseid. Veel s\xc3\xb6\xc3\xb6b ta veetaimede v\xc3\xb5rseid, lehti ja juurikaid._NEWLINE_R\xc3\xa4gapart on t\xc3\xa4htis jahilind, kuid t\xc3\xb6\xc3\xb6nduslikes kogustes teda ei k\xc3\xbctita, sest ta talvitub kaugetel maadel ja lahkub s\xc3\xbcgisel v\xc3\xa4ga vara.'